Մարգո Քիդեր

Մարգո Քիդեր (անգլ.՝ Margot Kidder, հոկտեմբերի 17, 1948(1948-10-17), Ելոունայֆ, Կանադա - մայիսի 13, 2018(2018-05-13)[…], Livingston, Մոնտանա, ԱՄՆ), կանադա-ամերիկյան դերասանուհի և պրոդյուսեր, որի կարիերան շարունակվել է հինգ տասնամյակ։ Արժանացել է երեք «Ջինի» մրցանակների, «Էմմի» և «Սատուրն» մրցանակների։


== Կենսագրություն և կարիերա ==

Մարգարետ Ռութ Քիդերը ծնվել է Կանադայի հյուսիսում գտնվող Ելոունայֆում, հինգ երեխանե ունեցող ընտանիքում։ Նրա մայրը եղել է ուսուցչուհի, իսկ հայրը՝ լեռնային ինժեներ։ Մարգո Քիդերը իր կարիերան սկսել է կանադական հեռուստատեսությունում վաթսունական թվականների վերջին և նկարահանվել է հիմնականում վեստերններում։ Առանձնակի հաջողություն է ունեցել 1973 թվականին՝ ռեժիսոր Բրայան դե Պալմայի «Քույրեր» ֆիլմում դերակատարմամբ։ Հաջորդ տարի նա կատարել է գլխավոր դերեր «Հանգիստ օր Բելֆաստում» և «Սև Սուրբ ծնունդ» ֆիլմերում և արժանացել Կանադայի բարձրագույն «Ջինի» երկու մրցանակ։ Քիդերն իր հայրենիքում հաջողության հասնելուց հետո՝ 1975 թվականին տեղափոխվել է ԱՄՆ և նկարահանվել հոլիվուդյան երեք ֆիլմերում՝ «Մեծն Ուոլդո Պեպերը», «Փիթեր Փրաուդի վերամարմնավորումը» և «92 աստիճան ստվերում»։
Մարգո Քիդերն առավել մեծ ճանաչում է ձեռք բերել Լոիս Լեյնի դերի շնորհիվ Սուպերմենի մասին պատմող հոլիվուդյան կինոֆիլմերի շարքում՝ «Սուպերմեն» (1978), «Սուպերմեն 2» (1980), «Սուպերմեն 3» (1983) և  «Սուպերմեն 4։ Պայքար խաղաղության համար» (1987)։ Նրա կարիերայում մեծ հաջողություն է դարձել նաև 1979 թվականի՝ կոմերցիոն տեսակետից հաջող «Ամիտիվիլի սարսափը» ֆիլմում կատարած գլխավոր դերը, որից հետո նա հանդես է եկել «Շաբաթ երեկոյան ուղիղ եթերում» հայտնի կատակերգական շոուում և վերջնականապես հաստատել այդ ժամանակաշրջանի առաջատար դերասանուհիներից մեկի կարգավիճակը։ 1982 թվականին Քիդերը նհարահանվել է կոմերցիոն առումով հաջող «Այ թե հերոս է» ֆիլմում, իսկ հետո վերադարձել է Կանադա՝  գլխավոր դեր խաղալով «Սրտային տառապանքներ» ֆիլմում և ստացել է իր երրորդ «Ջինի» մրցանակը։
Ութսունական թվականներին կեսերին Քիդերի կարիերան երկրորդ պլան է մղվել, և նա հիմնականում մամուլի ուշադրությունը գրավել է հարբեցողությամբ և տրամադրության տատանումների շնորհիվ։ 1990 թվականին նա, հարբած վիճակում մեքենա վարելով «Նենսի Դրյուն և աղջիկը» ֆիլմի նկարահանումների ժամանակ, լուրջ վթարի է ենթարկվել և հրաժարվել է վիրաբույժների միջամտությունից, ինչի հետևանքով հաջորդ երկու տարին գամված է եղել հաշվանդամի սայլակին, իսկ այդ ընթացքում շարունակվել է նրա հայցի հիման վրա դատավարությունն այդպես էլ չավարտած ֆիլմի արտադրող ստուդիայի դեմ, որը դերասանուհու պատճառով վնասներ է կրել։
1992 թվականին Քիդերը հայտարարել է իր սնանկացման մասին և վաճառել իր ունեցվածքը, այդ թվում թանկարժեք զարդերն ու տունը։ Նա երկրորդ պլանի դերեր է կատարել, ինչպես նաև հանդես է եկել թատրոնում և դերասանական վարպետության դասեր տվել։ 1996 թվականի գարնանը Քիդերը կրկին ուշադրության կենտրոնում է հայտնվել նրա մեղադրանքների շնորհիվ, որ իր դեմ դավադրություն է կազմակերպվում, իսկ հետո անհետացել է երեք օրով և գտնվել Կալիֆորնիայի Գլենդելի բակերից մեկում․ նա եղել է ցնցտիներով և արտասանել չկապակցված խոսքեր։ Դրանից հետո նրան տեղափոխել են հոգեբուժարան, սակայն գործընկերների աջակցության շնորհիվ նույն տարվա աշնանը էկրան է վերադարձել՝ նկարահանվելով «Բոստոն Քոմոն» հեռուստասերիալում։ Հաջորդ տարիներին նա հայտնվել է այնպիսի սերիալներում, ինչպիսիք են «Հրեշտակի հպումը», «Կարգ ու կանոն։ Հատուկ կորպուս» և «Եղբայրներ և քույրեր» սերիալները, ինչպես նաև երկրորդ պլանի դերեր է խաղացել հաջողություն չունեցած մի շարք ֆիլմերում, որոնց թվում են եղել «Բռնել մարդասպանին», «Բոբ», «Ուրվականի դիմակ», «Երիտասարդ Այվենհո» և «Հելոուին 2» ֆիլմերը։


== Անձնական կյանք ==
Քիդերը սիրավեպեր է ունեցել Կանադայի վարչապես Պիեռ Տրյուդոյի, ռեժիսորներ Բրայան դե Պալմայի ու Սթիվեն Սփիլբերգի և դերասան Ռիչարդ Պրայորի հետ։ Երեք անգամ ամուսնացած է եղել։ Առաջին ամուսնությունը եղել է սցենարիստ Թոմաս Մաքգուեյնի հետ 1975-1976 թվականներին, երկորդը՝ դերասան Ջոն Հերդի հետ (1979), իսկ երրորդը՝ ռեժիսոր Ֆլիպ դե Բրոքի հետ (1983-1984)։ Առաջին ամուսնությունից ունեցել է դուստր՝ Մեգի Մաքգուեյնը (ծնված 1976 թվականի հոկտեմբերի 28-ին)։ Մեգին հետագյում ամուսնացել է գրող Ուոլտեր Քիրնի հետ։
Մինչև 2005 թվականը Քիդերը եղել է Կանադայի քաղաքացի, բայց հետո, դեմ լինելով Իրաքում ԱՄՆ-ի միջամտությունը, ընդունել է ԱՄՆ-ի քաղաքացիությունը՝ պատճառաբանելով, որ ուզում է մասնակցել քվեարկություններին և չվախենալ բողոքների համար արտաքսվելուց։
Քիդերը տառապել է երկբևեռ աֆեկտիվ խանգարմամբ։


== Մահ ==
Դերասանուհին մահացել է 2018 թվականի մայիսի 13-ին Մոնտանայի Լիվինգստոն քաղաքում գտնվող իր տանը, 69 տարեկան հասակում և հայտնաբերվել է ընկերներից մեկի կողմից։ Մահվան պատճառը սկզբնապես չի հրապարակվել։ Քիդերի գործակալը հայտարարել է, որ նա մահացել է երազում։ Միայն օգոստոսի 8-ին հայտարարվել է, որ Քիդերն ինքնասպան է եղել դեղորայքի և ալկոհոլի մեծ չափաբաժին ընդունելով, ինչը պաշտոնապես հաստատվել է Պարկ շրջանի կորոների կողմից։
Քիդերի մահից հետո «DC Comics» հրատարակչությունը, որին պատկանում են «Սուպերմենի» իրավունքները, Twitter-ի իր էջում գրառում է հրապարակվել․ «Շնորհակալություն այն բանի համար, որ եղել է Լոիս Լեյնը, ում ազդեցությամբ մեծացել են մեզանից շատերը։ Հանգչիր խաղաղությամբ, Մարգո Քիդեր»։


== Ծանոթագրություններ ==